FI Euroopan unionin virallinen lehti L 232/4

KOMISSION TÄYTÄNTÖÖNPANOASETUS (EU) 2017/1530,

annettu 7 päivänä syyskuuta 2017,

täytäntöönpanoasetuksen (EU) N:o 540/2011 muuttamisesta tehoaineen kvitsalofoppi-P-tefuryyli hyväksynnän voimassaoloajan pidentämiseksi

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 17 artiklan ensimmäisen kohdan,

sekä katsoo seuraavaa:

(1) Komission täytäntöönpanoasetuksen (EU) N:o 540/2011 (2) liitteessä olevassa A osassa esitetään asetuksen (EY) N:o 1107/2009 nojalla hyväksyttyinä pidettävät tehoaineet.

(2) Kun otetaan huomioon aika ja resurssit, joita tarvitaan näin monen tehoaineen, joiden hyväksynnän voimassaolo päättyy vuosien 2019 ja 2021 välillä, hyväksynnän uusimista koskevien hakemusten arvioinnin saattamiseen päätökseen, komission täytäntöönpanopäätöksessä C(2016)6104 (3) laadittiin samankaltaiset tehoaineet yhteen kokoava työohjelma ja vahvistettiin sen painopisteet ihmisten ja eläinten terveyttä tai ympäristöä koskevien turvallisuusnäkökohtien perusteella, kuten asetuksen (EY) N:o 1107/2009 18 artiklassa säädetään.

(3) Tehoaineiden propakvitsafoppi, kvitsalofoppi-P-etyyli ja kvitsalofoppi-P-tefuryyli hyväksynnät olivat alun perin päättymässä vuosina 2019–2021. Koska nämä kolme tehoainetta ovat kvitsalofopin esterivariantteja, niiden omaisuudet ovat hyvin samanlaisia. Kun otetaan huomioon täytäntöönpanopäätös C(2016)6104, kvitsalofoppi-P-tefuryylin vaaralliset ominaisuudet (4) ja se, että näillä kolmella aineella on merkittäviä samankaltaisuuksia, on aiheellista ryhmittää ne yhteen, jotta niiden arviointi ja Euroopan elintarviketurvallisuusviranomaisen toteuttama vertaisarviointi voidaan toteuttaa samoihin aikohin. Näin ollen näitä kolmea ainetta koskevat asiakirja-aineistot olisi toimitettava niiden esitteleville jäsenvaltioille samassa määräajassa.

(4) Propakvitsafopin ja kvitsalofoppi-P-etyylin hyväksyntien voimassaolo päättyy 30 päivänä marraskuuta 2021. Jotta tehoaineen kvitsalofoppi-P-tefuryyli arviointi voidaan tehdä samoihin aikoihin kahden muun aineen arvioinnin kanssa, tehoaineen kvitsalofoppi-P-tefuryyli hyväksynnän voimassaoloa olisi jatkettava.

(5) Komission täytäntöönpanoasetuksen (EU) N:o 844/2012 (5) mukaisesti esitettiin hakemus kvitsalofoppi-P-tefuryylin hyväksynnän uusimiseksi.

(6) Ottaen huomioon asetuksen (EY) N:o 1107/2009 17 artiklan ensimmäisen kohdan tarkoituksen komissio vahvistaa niissä tapauksissa, joissa ei ole toimitettu täydentävää asiakirja-aineistoa täytäntöönpanoasetuksen (EU) N:o 844/2012 mukaisesti viimeistään 30 kuukautta ennen tämän asetuksen 1 artiklassa vahvistettua voimassaolon päättymispäivää, päättymispäiväksi saman päivän, joka oli voimassa ennen tätä asetusta, tai aikaisimman mahdollisen päivän sen jälkeen.

(7) Ottaen huomioon asetuksen (EY) N:o 1107/2009 17 artiklan ensimmäisen kohdan tarkoituksen komissio vahvistaa niissä tapauksissa, joissa komissio antaa asetuksen, jossa säädetään, että tässä asetuksessa tarkoitetun tehoaineen hyväksyntää ei uusita, koska hyväksymisperusteet eivät täyty, voimassaolon päättymispäiväksi saman päivän, joka oli voimassa ennen tätä asetusta, tai tehoaineen hyväksynnän uusimatta jättämisestä annetun asetuksen voimaantulopäivän, sen mukaan kumpi päivämäärä on myöhäisempi. Silloin kun komissio antaa asetuksen, jossa säädetään tässä asetuksessa tarkoitetun tehoaineen hyväksynnän uusimisesta, se pyrkii vahvistamaan tapauksen mukaan aikaisimman mahdollisen soveltamispäivän.

(8) Sen vuoksi täytäntöönpanoasetusta (EU) N:o 540/2011 olisi muutettava.

(9) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Korvataan täytäntöönpanoasetuksen (EU) N:o 540/2011 liitteessä olevan A osan kvitsalofoppi-P-tefuryylia koskevan 279 kohdan kuudennessa sarakkeessa ’hyväksynnän päättymispäivä’”30. marraskuuta 2019” päivämäärällä ”30. marraskuuta 2021”.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 7 päivänä syyskuuta 2017. Komission puolesta Puheenjohtaja Jean-Claude JUNCKER

(1) EUVL L 309, 24.11.2009, s. 1.

(2) EUVL L 153, 11.6.2011, s. 1.

(3) Komission täytäntöönpanopäätös, annettu 28 päivänä syyskuuta 2016, työohjelman laatimisesta sellaisten tehoaineiden, joiden hyväksynnän voimassaolo päättyy vuonna 2019, 2020 tai 2021, hyväksynnän uusimista koskevien hakemusten arvioimiseksi Euroopan parlamentin ja neuvoston asetuksen (EY) N:o 1107/2009 mukaisesti (EUVL C 357, 29.9.2016, s. 9).

(4) Euroopan kemikaaliviraston riskinarviointikomitea (RAC), ”Opinion proposing harmonised classification and labelling at EU level of Quizalofop-P-tefuryl”, hyväksytty 3. kesäkuuta 2016.

(5) Komission täytäntöönpanoasetus (EU) N:o 844/2012, annettu 18 päivänä syyskuuta 2012, säännösten vahvistamisesta tehoaineiden uusimismenettelyn täytäntöönpanemiseksi kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti (EUVL L 252, 19.9.2012, s. 26).